ΨΗΦΙΣΜΑ(1)

σχετικά με την κατάσταση στη Μεσημβρινή Αφρική

Η Κοινοβουλευτική Συνέλευση Ίσης Εκπροσώπησης ΑΚΕ-ΕΕ,

- η οποία συνεδρίασε στη Μπραζαβίλ (Δημοκρατία του Κονγκό) από τις 31 Μαρτίου έως τις 3 Απριλίου 2003,

- έχοντας υπόψη την έκθεση του Γενικού Γραμματέα των Ηνωμένων Εθνών της 26ης Ιουλίου 2002, καθώς και τα ψηφίσματα του Συμβουλίου Ασφαλείας αριθ. 1432(2002), 1433(2002) και 1439(2002) σχετικά με την Αγκόλα,

- έχοντας υπόψη τις εκθέσεις του Γενικού Γραμματέα των Ηνωμένων Εθνών της 12ης Δεκεμβρίου 2002 και της 7ης Φεβρουαρίου 2003,

- έχοντας υπόψη τα προηγούμενα ψηφίσματά της σχετικά με τη Μεσημβρινή Αφρική,

- έχοντας υπόψη την εκστρατεία έγκαιρης προειδοποίησης για τον κίνδυνο λιμού στην Αφρική που ξεκίνησε στις 16 Δεκεμβρίου 2002 το παγκόσμιο επισιτιστικό πρόγραμμα,

A. λαμβάνοντας υπόψη ότι πολλές χώρες στην Αφρική, την Ασία και την Κεντρική Αμερική βρίσκονται σήμερα αντιμέτωπες με ολέθριες συνθήκες, κυρίως λόγω των κλιματικών μεταβολών, της πολιτικής αστάθειας, της αποτυχίας των οικονομικών πολιτικών και του ιού ΗΙV/AIDS,

B. λαμβάνοντας υπόψη ότι σχεδόν 15 εκατομμύρια άνθρωποι απειλούνται από λιμό σε έξι χώρες της Μεσημβρινής Αφρικής - το Μαλάουι, τη Ζιμπάμπουε, τη Ζάμπια, το Λεσόθο, τη Σουαζιλάνδη και τη Μοζαμβίκη - ως αποτέλεσμα της ξηρασίας, σε συνδυασμό με τις άσχημες εσοδείες και τον ιό ΗΙV/AIDS,

Γ. λαμβάνοντας υπόψη την πρωτοφανή έκταση και σοβαρότητα της κρίσης και την ανάγκη άμεσης αντίδρασης, χωρίς την οποία η ανθρωπιστική κοινότητα δεν θα μπορέσει να αντιμετωπίσει τις επερχόμενες αυτές καταστροφές,

Δ. λαμβάνοντας υπόψη ότι, ειδικά στην περίπτωση της Μεσημβρινής Αφρικής, το σύνηθες πρότυπο ανθρωπιστικής βοήθειας απλούστατα δεν συνιστά βιώσιμη λύση στην παρούσα φάση, δεδομένου ότι οι ικανότητες των κυβερνήσεων της περιοχής να αντιμετωπίσουν τις συνέπειες της σημερινής ανθρωπιστικής κρίσης έχουν εξασθενίσει λόγω των σημερινών και μελλοντικών επιπτώσεων της πανδημίας του ΗΙV/AIDS, που απειλεί μια ολόκληρη γενιά ενεργού πληθυσμού και αφήνει πίσω της εκατομμύρια ορφανά,

E. λαμβάνοντας υπόψη ότι αυτή καθαυτή η επισιτιστική βοήθεια δεν ενδείκνυται για την ανάπτυξη μακροπρόθεσμης επισιτιστικής ασφάλειας, αλλά παραμένει αναγκαία για την αντιμετώπιση πρωτοφανών και απρόβλεπτων επισιτιστικών κρίσεων,

ΣΤ. σημειώνοντας το ηθικό και κυρίαρχο δικαίωμα των πληττόμενων κρατών της Μεσημβρινής Αφρικής να αποδεχθούν ή να απορρίψουν την παροχή γενετικώς τροποποιημένων οργανισμών (ΓΤΟ) ως επισιτιστική βοήθεια και λαμβάνοντας υπόψη το πρωτόκολλο της Καρθαγένης για τη βιοασφάλεια, βάσει του οποίου η χρήση γενετικώς τροποποιημένων τροφίμων προϋποθέτει συναίνεση ύστερα από ενημέρωση,

Ζ. έχοντας υπόψη τις κατηγορίες περί διαφθοράς που βαρύνουν κάποιες ευρωπαϊκές εταιρείες οι οποίες κατασκεύασαν στο Λεσόθο ένα από τα μεγαλύτερα υδρολογικά έργα παγκοσμίως, το οποίο προορίζεται για την παροχή πόσιμου νερού σε 7 εκατομμύρια νοτιοαφρικανούς, και εκτιμώντας επίσης τη μεγάλη οικονομική επιβάρυνση που συνεπάγεται η άσκηση των σχετικών διώξεων,

H. λαμβάνοντας υπόψη ότι στις 17 Σεπτεμβρίου 2002 το Ανώτατο Δικαστήριο του Λεσόθο καταδίκασε την Αcres International, μια καναδική εταιρεία συμβούλων μηχανικών, επειδή δωροδόκησε προκειμένου να αναλάβει συμβάσεις για το έργο υδροδότησης του Λεσόθο (Lesotho Highlands Water Project - LHWP),

Θ. λαμβάνοντας υπόψη το εξαιρετικά μεγάλο κόστος της δικαστικής προσφυγής και τους φόβους μήπως το Λεσόθο, μία από τις φτωχότερες αφρικανικές χώρες, δεν διαθέτει τους οικονομικούς πόρους για να φέρει σε πέρας τις διώξεις,

Ι. έχοντας υπόψη τον αγώνα για την καταπολέμηση της διαφθοράς που διεξάγει στη Ζάμπια ο Πρόεδρος Mwanawasa, διακινδυνεύοντας τη θέση του,

Νότια Αφρική

1. εκφράζει την πεποίθηση ότι η Νότια Αφρική μπορεί να διαδραματίσει βασικό ρόλο στην προώθηση της ανάπτυξης και της σταθερότητας σε ολόκληρη την περιοχή, και συνεπώς την καλεί και την ενθαρρύνει να δεσμευθεί ακόμα πιο αποφασιστικά και άμεσα για την καταπολέμηση της φτώχειας και των κοινωνικών ανισοτήτων·

2. καλεί την κυβέρνηση της Νότιας Αφρικής να καταβάλει κάθε δυνατή προσπάθεια για την καταπολέμηση του ΗΙV/AIDS·

3. καλεί τις αρμόδιες αρχές να εντείνουν τις προσπάθειές τους για την καταπολέμηση της εγκληματικότητας, και κυρίως αυτής που πλήττει τα πιο ευάλωτα μέλη της κοινωνίας (γυναίκες και παιδιά) και ορισμένες κοινότητες αλλοδαπών, χωρίς να υπονομευθεί ο σεβασμός για τα ανθρώπινα δικαιώματα·

4. καλεί τα κράτη μέλη, την Ευρωπαϊκή Επιτροπή, την Ευρωπαϊκή Τράπεζα Επενδύσεων, τις χώρες ΑΚΕ και τη διεθνή κοινότητα να παράσχουν βοήθεια στη Νότιο Αφρική στο πλαίσιο των αντίστοιχων προγραμμάτων τους για τη χώρα αυτή·

Αγκόλα

5. συγχαίρει την κυβέρνηση της Αγκόλας και την UNITA (Εθνική Ένωση για την Πλήρη Ανεξαρτησία της Αγκόλας) για την ισχυρή πολιτική βούληση που επιδεικνύουν προκειμένου να επιτύχουν την ειρήνευση και την εθνική συμφιλίωση και καλεί όλα τα μέρη να συνεχίσουν τη στενή συνεργασία τους για να επωφεληθούν από αυτή την επιτυχία· εκφράζει την ανησυχία της για τις εστίες συγκρούσεων που παραμένουν στη χώρα και χαιρετίζει όλες τις πρωτοβουλίες επίλυσής τους που είναι δυνατόν να οδηγήσουν σε δημοκρατικό διάλογο·

6. εκφράζει την ικανοποίησή της για την περάτωση των εργασιών της κοινής επιτροπής, που σηματοδοτεί την ολοκλήρωση των βασικών καθηκόντων της ειρηνευτικής διαδικασίας στην Αγκόλα, και σημειώνει με ικανοποίηση ορισμένα βήματα προς την ομαλότητα, όπως ο διορισμός ενός νέου πρωθυπουργού - θέση που παρέμεινε κενή για μια τριετία - και η συνεχιζόμενη συζήτηση μεταξύ των κομμάτων που εκπροσωπούνται στο κοινοβούλιο όσον αφορά την κατάρτιση ενός νέου συντάγματος για την Αγκόλα·

7. χαιρετίζει τη δήλωση στην οποία προέβη η κυβέρνηση της Αγκόλας στις 19 Νοεμβρίου 2002 υπογραμμίζοντας τη δέσμευσή της για την κοινωνική επανένταξη όλων των πολιτών της χώρας και αναγνωρίζοντας την πλήρη συμμετοχή της UNITA στην ειρηνευτική διαδικασία·

8. υπογραμμίζει από αυτή την άποψη ορισμένες μεσοπρόθεσμες και μακροπρόθεσμες προκλήσεις στις οποίες πρέπει να ανταποκριθεί η Αγκόλα, όπως η κοινωνική επανένταξη παλαιών στρατιωτών της κυβέρνησης και της UNITA και των οικογενειών τους, καθώς και η επανεγκατάσταση εκτοπισμένων από τον πόλεμο πολιτών και η ανασυγκρότηση· επισημαίνει ότι τα καθήκοντα αυτά θα πρέπει να εκπληρωθούν στο πλαίσιο της διαδικασίας εθνικής συμφιλίωσης που συμφωνήθηκε και από τα δύο μέρη·

9. σημειώνει την επανένωση της UNITA ως ελεύθερα αναδιοργανωμένου άοπλου πολιτικού κόμματος·

10. θεωρεί ότι η εδραίωση της ειρήνης στην Αγκόλα εξαρτάται επίσης από την αποκατάσταση της εκλογικής διαδικασίας και την απόλυτη εξομάλυνση της λειτουργίας δημοκρατικών, ελεύθερων και πλουραλιστικών θεσμών, από την εξασφάλιση του σεβασμού των ανθρώπινων δικαιωμάτων, από την τήρηση των νόμων, από την ανεξαρτησία της δικαιοσύνης, από την ουδετερότητα και την αμεροληψία της δημόσιας διοίκησης, καθώς και από την εύρυθμη λειτουργία του κρατικού μηχανισμού και της κοινωνικής δικαιοσύνης·

11. χαιρετίζει στο πλαίσιο αυτό τις δεσμεύσεις του Προέδρου της Δημοκρατίας και της κυβέρνησης να εξασφαλίσουν τη δημοκρατική νομιμότητα των εθνικών θεσμικών οργάνων διεξάγοντας το συντομότερο δυνατόν ελεύθερες και πλουραλιστικές εκλογές σε τοπικό και εθνικό επίπεδο· ζητεί από την Επιτροπή να συμβάλει στην παροχή της διεθνούς βοήθειας που απαιτείται για το σκοπό αυτό·

12. θεωρεί επίσης ότι η ειρήνη, η συμφιλίωση και η δημοκρατία στην Αγκόλα προϋποθέτει τη δέσμευση όλων των πολιτών της χώρας να συμμετάσχουν σε έναν εκτενή διάλογο όπου θα διαδραματίζουν ενεργό ρόλο όλα τα πολιτικά κόμματα βάσει του βαθμού εκπροσώπησής τους, μαζί με την κοινωνία των πολιτών, καθώς και την παραδοσιακή και θρησκευτική εξουσία·

13. καλεί την Ευρωπαϊκή Επιτροπή να προβλέψει στο πλαίσιο των προγραμμάτων της για παροχή βοήθειας στην Αγκόλα τη συμμετοχή της κοινωνίας των πολιτών και των εκκλησιών στη διαδικασία εθνικής συμφιλίωσης, καθώς και προγράμματα αγωγής του πολίτη, σε μια προσπάθεια ενίσχυσης της δημοκρατίας·

14. καλεί την Ευρωπαϊκή Επιτροπή και το Συμβούλιο ΑΚΕ-ΕΕ να υποστηρίξουν προγράμματα εξουδετέρωσης ναρκοπεδίων, παροχής ανθρωπιστικής βοήθειας, κοινωνικής επανένταξης εκτοπισμένων, απόστρατων στρατιωτών, αναπήρων των ενόπλων δυνάμεων και ορφανών πολέμου, καθώς και την οργάνωση μιας διεθνούς διάσκεψης των χορηγών ανθρωπιστικής βοήθειας και την ανασυγκρότηση της Αγκόλας μετά την αποκατάσταση της ειρήνης·

15. απευθύνει έκκληση στην Ευρωπαϊκή Επιτροπή και τη διεθνή κοινότητα να χορηγήσουν περαιτέρω χρηματοδότηση για την αποκατάσταση των υποδομών που καταστράφηκαν κατά τη διάρκεια του πολέμου και για την ανάκαμψη της οικονομικής δραστηριότητας, κυρίως στους τομείς της γεωργίας και της αλιείας, προκειμένου να μειωθεί η εξάρτηση του πληθυσμού από την επισιτιστική βοήθεια·

16. χαιρετίζει τις δεσμεύσεις του Προέδρου της Δημοκρατίας και τις εκκλήσεις του αρχηγού της κοινοβουλευτικής πλειοψηφίας για τη λήψη μέτρων καταπολέμησης της διαφθοράς· καλεί τις αρχές να ενεργήσουν αποφασιστικά προκειμένου να ολοκληρώσουν με επιτυχία την εκστρατεία αυτή·

17. καλεί την κυβέρνηση της Αγκόλας, καθώς και τους βιομηχανικούς και εμπορικούς εταίρους της, να θεσπίσουν κατάλληλους μηχανισμούς για τη διαφανή και υπεύθυνη διαχείριση των φυσικών πόρων της χώρας, σύμφωνα με τις συστάσεις του ΔΝΤ·

18. προσυπογράφει τις προτάσεις των Ηνωμένων Εθνών να συνεχιστεί, μετά την εκπνοή της εντολής της Αποστολής των Ηνωμένων Εθνών στην Αγκόλα (UNMA), η προσεκτική παρακολούθηση της ανθρωπιστικής κατάστασης και του σεβασμού των ανθρώπινων δικαιωμάτων σε ολόκληρη τη χώρα·

Λεσόθο

19. χαιρετίζει τη στάση της κυβέρνησης του Λεσόθο έναντι της δωροδοκίας και της διαφθοράς και ελπίζει ότι θα αποτελέσει παράδειγμα για τις υπόλοιπες χώρες της Μεσημβρινής Αφρικής·

20. ζητεί από την Ευρωπαϊκή Επιτροπή να παράσχει στην κυβέρνηση του Λεσόθο τη χρηματοδοτική στήριξη που χρειάζεται για να μπορέσει να φέρει σε πέρας τις διώξεις·

Χρηστή διακυβέρνηση

21. υποστηρίζει ανεπιφύλακτα όλους όσοι αγωνίζονται για την καταπολέμηση της διαφθοράς, και κυρίως τον Πρόεδρο της Ζάμπιας Mwanawasa·

22. καλεί την Ευρωπαϊκή Επιτροπή και τις κυβερνήσεις των κρατών μελών της ΕΕ να τηρήσουν τις δεσμεύσεις τους για τη στήριξη της χρηστής διακυβέρνησης και να παράσχουν χρηματοδοτική και τεχνική βοήθεια και συνεργασία στις αναπτυσσόμενες χώρες που προτίθενται να αποθαρρύνουν, να αποτρέψουν και να τιμωρήσουν τις πρακτικές διαφθοράς στο πλαίσιο της ανάθεσης συμβάσεων δημοσίων έργων·

Επισιτιστική κρίση

23. εκφράζει τη βαθιά της ανησυχία για τις επικείμενες ανθρωπιστικές καταστροφές στη Μεσημβρινή Αφρική και καλεί την ΕΕ και τους άλλους χορηγούς βοήθειας να ανταποκριθούν γρήγορα και ουσιαστικά στην εκστρατεία έγκαιρης προειδοποίησης για τον κίνδυνο λιμού στην Αφρική που ξεκίνησε το παγκόσμιο επισιτιστικό πρόγραμμα και να εντατικοποιήσουν την αποστολή επισιτιστικής και ανθρωπιστικής βοήθειας στην περιοχή, υποστηρίζοντας παράλληλα τις μακροπρόθεσμες προσπάθειες για την επίτευξη επισιτιστικής ασφάλειας·

24. υποστηρίζει τη θέση της κυβέρνησης της Ζάμπιας, η οποία, με βάση την αρχή της προφύλαξης, απέρριψε τη βοήθεια που συνίσταται στην παροχή γενετικώς τροποποιημένων τροφίμων, προκειμένου να προστατεύσει τους αγρότες της Ζάμπιας, τη γεωργική παραγωγή της χώρας και τις προοπτικές για εξαγωγές·

25. εκτιμά ότι το πρωτόκολλο της Καρθαγένης για τη βιοασφάλεια περιορίζει το κυρίαρχο δικαίωμα των χωρών να ενημερώνονται και να λαμβάνουν μέτρα προφύλαξης όσον αφορά τις εισαγωγές ΓΤΟ·

26. επιβεβαιώνει εκ νέου ότι το δικαίωμα σίτισης αποτελεί θεμελιώδες ανθρώπινο δικαίωμα και ότι η αποδοχή ή η απόρριψη της βοήθειας που συνίσταται στην παροχή γενετικώς τροποποιημένων τροφίμων συνιστά κυρίαρχο δικαίωμα των δικαιούχων χωρών·

27. προειδοποιεί ότι, εάν δεν εξαλειφθεί η πείνα, το παγκόσμιο κόστος θα είναι τεράστιο - από την άποψη των συγκρούσεων, των συχνών καταστάσεων έκτακτης ανάγκης, της διεθνούς εγκληματικότητας, του εμπορίου ναρκωτικών, της οικονομικής στασιμότητας, της λαθρομετανάστευσης και των πρόωρων θανάτων·

28. καλεί την ΕΕ και τους άλλους χορηγούς βοήθειας να αντιμετωπίσουν κατεπειγόντως τις ολέθριες κοινωνικοοικονομικές συνέπειες της πανδημίας του ΗΙV/AIDS στην περιοχή της Μεσημβρινής Αφρικής και να επιταχύνουν τον αργό ρυθμό εκταμίευσης των προβλεπόμενων πιστώσεων από το Παγκόσμιο Ταμείο για το ΗΙV/AIDS·

29. δηλώνει ότι εξακολουθεί να ανησυχεί σοβαρά για το μέγεθος της επισιτιστικής κρίσης που αντιμετωπίζουν ορισμένες χώρες της Μεσημβρινής Αφρικής·

30. αναθέτει στους συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Ευρωπαϊκή Επιτροπή, στο Γενικό Γραμματέα των Ηνωμένων Εθνών, στην Αφρικανική Ένωση, στην Κοινότητα για την ανάπτυξη της Νότιας Αφρικής (SADC) και στις κυβερνήσεις της Αγκόλας και της Νότιας Αφρικής.

(1) Εγκρίθηκε από την Κοινοβουλευτική Συνέλευση Ίσης Εκπροσώπησης ΑΚΕ-ΕΕ στις 3 Απριλίου 2003 στη Μπραζαβίλ (Δημοκρατία του Κονγκό).